text: Danmarks mindste valgsted holdes i live af tidevandet
  05 juni 2019 kl. 10.40
  På Mandø bor 33 sydjyder. Selvom det kun er to af øens beboere, der ikke har stemmeret, er valgstedet på Mandø stadig Danmarks mindste.
  I 12 timer skal valgstederne holde åbent. De timer kan føles noget længere på Mandø end for eksempel i DGI-Huset i Vejle Kommune, hvor 11.280 er berettiget til at stemme.
  - Der er aldrig kø ved valgbordet, joker Niels Chr. Hjort Nielsen, der er valgstyreformand på Mandø.
  På Mandø er der kun 31 stemmeberettigede, men til trods for det lave tal, har øen alligevel fået lov at have et valgsted. Det er på grund af tidevandet, fortæller valgstyreformanden. I dag er der højvande mellem klokken 14.30 og 19.00, og derfor er der ingen adgang til eller afgang fra Mandø i det tidsrum.
  LIVE: Følg folketingsvalget minut for minut
  
  EP-valg på 11 timer og syv minutter
  Valgstedet er også noget anderledes end hallerne og skolerne, hvor vælgerne ellers går i stemmeboksen. På Mandø er stemmeboksen hos lægekonsultationen.
  Det var også hos lægen, at stemmerne til europaparlamentsvalget blev afgivet. Og modsat andre valgsteder går stemmeoptællingen også hurtig på Mandø:
  - Til europaparlamentsvalget tog det syv minutter, smiler Niels Chr. Hjort Nielsen.
  